**Ministru kabineta noteikumu projekta**

**"Nekustamā īpašuma valsts kadastra informācijas pieprasīšanas un izsniegšanas kārtība"**

**sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | Pamatojums | | Ministru prezidenta 2012. gada 28. decembra rezolūcija Nr. 111-1/127, kurā ministriju padotībā esošo iestāžu vadītājiem izvirzīts mērķis vienkāršot nozares regulējošos normatīvos aktus un mazināt administratīvo slogu.  Ministru kabineta 2016. gada 5. janvāra sēdē (prot. Nr. 1 28. § 13. punkts) dotais uzdevums visām ministrijām līdz 2017. gada 1. jūlijam iesniegt noteiktā kārtībā Ministru kabinetā grozījumus tiesību aktos, paredzot iespēju saziņas nodrošināšanai starp iestādi un privātpersonu izmantot oficiālo elektronisko adresi.  Saskaņā ar Ministru kabineta 2013. gada 19. februāra rīkojumu Nr. 58 "Par Koncepciju par publisko pakalpojumu sistēmas pilnveidi", koncepcijas izstrādē ietveramā pamata stratēģija administratīvā sloga un valsts pārvaldes izmaksu samazināšanā un pakalpojumu pieejamības palielināšanā ir pakalpojumu elektronizācija un citu neklātienes kanālu attīstība.  Viens no Informācijas sabiedrības attīstības pamatnostādņu 2014. – 2020. gadam, kas apstiprinātas ar Ministru kabineta 2013. gada 14. oktobra rīkojumu Nr. 468 (turpmāk – IT pamatnostādnes), 5.4. apakšpunktā noteiktā rīcības virziena "E-pakalpojumi un digitālais saturs sabiedrībai" mērķiem ir publisko pakalpojumu digitalizācija, kuras ietvaros nepieciešams īstenot mērķtiecīgus e-pakalpojumu ieviešanas un veicināšanas pasākumus, kas nodrošina, ka izveidotie risinājumi aizstāj vai būtiski samazina pakalpojumu pieprasīšanas īpatsvaru klātienē, t.sk. (..) piedāvā uzņēmējiem un iedzīvotājām izdevīgākus e-pakalpojumu lietošanas nosacījumus salīdzinājumā ar tradicionālajiem pakalpojumu saņemšanas veidiem (piemēram, samazināts pakalpojuma saņemšanas laiks, zemākas valsts nodevas u.c.).  Valsts pārvaldes iekārtas likuma 10. panta sestā daļa nosaka, ka valsts pārvalde savā darbībā pastāvīgi pārbauda un uzlabo sabiedrībai sniegto pakalpojumu kvalitāti, tās pienākums ir vienkāršot un uzlabot procedūras privātpersonas labā; desmitā daļa nosaka, ka valsts pārvalde organizējama pēc iespējas efektīvi, bet astotā daļa – ka valsts pārvalde organizējama pēc iespējas ērti un pieejami privātpersonai. Savukārt, Valsts pārvaldes iekārtas likuma 99. panta pirmā daļa nosaka, ka valsts pārvalde pakalpojumu sniegšanu organizē elektroniski, ja tas ir iespējams, lietderīgi u.tml. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Līdz šim Nekustamā īpašuma valsts kadastra informācijas sistēmas datu (turpmāk – Kadastra dati) un Valsts zemes dienesta arhīva dokumentu, ko izmanto Nekustamā īpašuma valsts kadastrs (turpmāk – Arhīva dokumenti), izsniegšanas apjomu, kā arī pieprasīšanas un izsniegšanas kārtību noteica Ministru kabineta 2012. gada 10. janvāra noteikumi Nr. 46 "Nekustamā īpašuma valsts kadastra informācijas pieprasīšanas un izsniegšanas kārtība" (turpmāk – Ministru kabineta noteikumi Nr. 46). Taču Ministru kabineta noteikumos Nr. 46 nav iekļautas normas, kas reglamentē kārtību elektronizēto pakalpojumu pieprasīšanai un saņemšanai.  Lai nodrošinātu anotācijas I sadaļas 1. punktā minēto normatīvo aktu un valsts rīcības virzienu un mērķu īstenošanu un uzlabotu Kadastra datu un Arhīva dokumentu izsniegšanas pakalpojumu pieejamību privātpersonām, ir nepieciešams palielināt to pakalpojumu klāstu, kurus ir iespējams pieprasīt un saņemt elektroniski, arī, izmantojot oficiālo elektronisko adresi. Arī atbilstoši IT pamatnostādņu 5.4.4. apakšpunktam pakalpojumiem jau primāri jābūt orientētiem uz elektronisku saņemšanas veidu un nepieciešams noteikt tikai digitāli pieejamos valsts pakalpojumus, no kuru sniegšanas klātienē var pakāpeniski atteikties. Projekts izstrādāts, lai reglamentētu Valsts zemes dienesta veiktos pasākumus pakalpojumu elektronizācijā un plašākas pieejamības nodrošināšanā, veicinot sabiedrības piekļuvi Kadastra datu un Arhīva dokumentu izsniegšanas pakalpojumiem elektroniskajā vidē, tādējādi arī mazinot administratīvo slogu un veicinot uzņēmējdarbības vides attīstību. Projekts veicinās elektroniskās vides attīstību un sekmēs sabiedrības izpratni par pakalpojumu pieprasīšanu un saņemšanu elektroniskajā vidē, kā arī samazinās pakalpojumu pieprasīšanas īpatsvaru klātienē.  1. Projekts paredz noteikt, ka Kadastra datu un Arhīva dokumentu izsniegšanas pakalpojumiem piemēro elektroniskās pārvaldes principu, atbilstoši kuram Kadastra datus un Arhīva dokumentus primāri pieprasa un izsniedz elektroniskā formā. Šāda principa ieviešana nepieciešama, lai veicinātu Kadastra datu un Arhīva dokumentu apriti elektroniskajā vidē. Projektā princips realizēts, piemēram, nosakot, ka apliecinājumu par kadastra objekta reģistrāciju vai Kadastra datu aktualizāciju Nekustamā īpašuma valsts kadastra informācijas sistēmā (turpmāk – Kadastra informācijas sistēma) Valsts zemes dienests vienmēr izsniedz Valsts zemes dienesta datu publicēšanas un elektronisko pakalpojumu portālā "kadastrs.lv" (turpmāk – portāls "kadastrs.lv") un tikai pēc personas pieprasījuma papīra dokumenta veidā.  Laikā kopš Ministru kabineta noteikumu Nr. 46 spēkā stāšanās līdz šim brīdim Valsts zemes dienests aktīvi elektronizējis pakalpojumus. Eiropas Reģionālā attīstības fonda projekta "Valsts zemes dienesta ģeotelpisko datu ģeotelpiskās informācijas sistēmas izveide" Nr. 3DP/3.2.2.1.1/08/IPIA/IUMEPLS/006 (turpmāk – ERAF projekts) ietvaros tika veikti būtiski datu izplatīšanas moduļa uzlabojumi. ERAF projekta ietvaros portālā "kadastrs.lv" nodrošināta iespēja elektroniski ne tikai pārlūkot Kadastra datus, bet tos arī lejupielādēt un pieprasīt vai saņemt Kadastra datu un Arhīva dokumentu izsniegšanas pakalpojumus. ERAF projekta ietvaros tika izstrādāta arī specializēta tehnoloģiskā risinājuma aplikācija lietošanai mobilajās ierīcēs – portāla "kadastrs.lv" mobilā lietotne, kas nodrošina ērtu un pilnvērtīgu Kadastra datu publicēšanu, kā arī iespēju pieprasīt un saņemt pakalpojumus arī uz mobilajām ierīcēm, neatkarīgi no personas atrašanās vietas.Tāpat ERAF projekta ietvaros tika izstrādāta Valsts zemes dienesta digitālo dokumentu krātuves programmatūra un veikta uzkrāto Arhīva dokumentu metadatu un datņu migrācija uz digitālo dokumentu krātuvi, kas nodrošina arī Arhīva dokumentu pieejamību elektroniskajā vidē – portālā "kadastrs.lv". Viens no būtiskajiem ERAF projekta ieguvumiem ir tas, ka sabiedrībai elektroniskajā vidē ērti un mūsdienīgi ir pieejama valsts rīcībā esošā informācija, kas tai nepieciešama tiesību īstenošanai, likumisko interešu aizstāvībai, nekustamo īpašumu un zemes pārvaldībai, kā arī citiem mērķiem.  2. Atbilstoši Ministru kabineta noteikumiem Nr. 46 Kadastra datus un Arhīva dokumentus šobrīd var pieprasīt tikai, iesniedzot rakstveida informācijas pieprasījumu. Ņemot vērā anotācijas I sadaļas 2. punkta 1. apakšpunktā minēto, projekts paredz noteikt, ka informācijas pieprasījums būs jāiesniedz tikai tad, ja tas paredzēts valsts pārvaldes pakalpojumu portāla www.latvija.lv Pakalpojumu katalogā ietvertajā informācijā. Valsts pārvaldes iekārtas likuma 100. panta pirmā daļa nosaka, ka valsts pārvaldes pakalpojumu portālā jānodrošina pakalpojumu un ar tiem saistītās informācijas pieejamība, tajā skaitā par informācijas pieprasījuma nepieciešamību.  3. Projekts paredz noteikt, ka elektroniskā veidā sagatavotu informācijas pieprasījumu persona varēs iesniegt, izmantojot šim mērķim portālā "kadastrs.lv" vai valsts pārvaldes pakalpojumu portālā www.latvija.lv izveidotus elektroniskos pakalpojumus.  4. Projekts paredz noteikt, ka Valsts zemes dienests pirms elektroniskā veidā sagatavotas informācijas izsniegšanas personai izsniedz atļauju, kas satur Kadastra datu izmantošanas noteikumus. Šāds regulējums nepieciešams, lai nodrošinātu vienotu nosacījumu izvirzīšanu vienas valsts informācijas sistēmas datiem.  Atbilstoši Ģeotelpiskās informācijas likuma 25. pantam un Ministru kabineta 2011. gada 30. augusta noteikumiem Nr. 673 "Ģeotelpisko datu kopas izmantošanas noteikumu obligātais saturs un izmantošanas atļaujas saņemšanas kārtība" gan publiska persona, gan privātpersona ģeotelpisko informāciju var saņemt un izmantot tikai tad, ja ir saņēmusi datu turētāja rakstveida atļauju, kas satur arī datu turētāja noteiktus ģeotelpisko datu izmantošanas noteikumus.  Savukārt, teksta datu pieprasīšanas un izsniegšanas kārtību reglamentē Informācijas atklātības likums, kura 17. pants nosaka iestādes tiesības, neierobežojot konkurenci, noteikt izmantošanas nosacījumus tikai atkalizmantojamai informācijai.  Līdz ar to, saņemot Kadastra datus, vienai datu daļai (telpiskajiem datiem) atļauja ir jāizsniedz obligāti jebkuram mērķim, bet daļai (teksta datiem) atļauju var izsniegt tikai tad, ja Kadastra datus saņem to atkalizmantošanai.  Atbilstoši Autortiesību likuma 5. panta trešajai daļai datu bāzes (neatkarīgu darbu, datu vai citu materiālu krājums, kas sakārtots sistemātiski vai metodiski un individuāli pieejams elektroniskā vai citādā veidā), neatkarīgi no tā, vai tās ir autortiesību objekts, tiek aizsargātas saskaņā ar šā likuma IX nodaļu, kas nosaka datu bāzes aizsardzības īpatnības.  Autortiesību likuma 15. panta trešā daļa nosaka, ka datu bāzes autoram attiecībā uz datu bāzes izmantošanu ir izņēmuma tiesības atļaut vai aizliegt datu bāzes izplatīšanu un citu normā minēto darbību veikšanu. Savukārt, 57. panta otrā daļa nosaka, ka datu bāzes veidotājam ir tiesības novērst visa datu bāzes satura vai būtiskas kvalitatīvi vai kvantitatīvi novērtējamas tās daļas iegūšanu, kas nozīmē visa datu bāzes satura vai tā būtiskas daļas pastāvīgu vai īslaicīgu (pagaidu) pārvietošanu uz citu vidi jebkādā veidā vai formā, un atkārtotu izmantošanu. Tas, savukārt, nozīmē publiskas piekļūšanas nodrošināšanu jebkādā formā visam datu bāzes saturam vai tā daļai, izplatot tās eksemplārus, to iznomājot vai nodrošinot tās tiešsaisti vai citas pārsūtīšanas formas. Atbilstoši Autortiesību likuma 59. panta pirmajai daļai bez publiski pieejamas datu bāzes veidotāja piekrišanas likumīgie datu bāzes izmantotāji drīkst iegūt neelektroniskas datu bāzes saturu personiskiem mērķiem, iegūt būtisku datu bāzes satura daļu izglītības vai zinātniskās pētniecības nolūkos, obligāti norādot avotu, turklāt tikai tādā apjomā, kāds nepieciešams nekomerciāla mērķa sasniegšanai, kā arī iegūt vai atkārtoti izmantot būtisku datu bāzes satura daļu valsts drošības nolūkos, kā arī administratīviem vai tiesvedības mērķiem. Tādējādi, elektroniskā veidā pieejama datu bāzes satura izmantošanai citiem mērķiem ir nepieciešama datu bāzes veidotāja piekrišana.  Līdz ar to projekts paredz atļauju izsniegšanu ne tikai ģeotelpisko Kadastra datu izmantošanai, bet arī teksta Kadastra datu izmantošanai, tādējādi nodrošinot vienotus vienas valsts informācijas sistēmas datu izmantošanas nosacījumus.  5. Projekts paredz vairākas izmaiņas Kadastra datu un Arhīva dokumentu pieprasīšanā un izsniegšanā:  5.1. projektā ietverts regulējums, atbilstoši kuram, papildus tradicionālajiem pakalpojuma pieprasīšanas kanāliem, persona informācijas pieprasījumu var iesniegt arī, izmantojot portālā "kadastrs.lv" un valsts pārvaldes pakalpojumu portālā www.latvija.lv pieejamos elektroniskos pakalpojumus;  5.2. projekts paredz noteikt, ka informācijas pieprasījumā, papildus normatīvajos aktos informācijas atklātības jomā un ģeotelpiskās informācijas jomā noteiktajam, personai jānorāda 1) ziņas par personu – personas kods, deklarētās dzīvesvietas adrese un oficiālā elektroniskā adrese, ja tāda ir, – fiziskai personai vai reģistrācijas numurs, juridiskā adrese un oficiālā elektroniskā adrese, ja tāda ir, – juridiskai personai, vai nosaukums, adrese un oficiālā elektroniskā adrese – valsts un pašvaldību iestādei, 2) iespējami precīzu izsniedzamās informācijas apjomu un sastāvu, 3) informācijas izsniegšanas veidu, pēc iespējas norādot datu izsniegšanas risinājumu atbilstoši valsts pārvaldes pakalpojumu portāla www.latvija.lv Pakalpojumu katalogā ietvertajai informācijai.  Šāds regulējums, izņemot par oficiālās elektroniskās adreses norādīšanu, jau ir iekļauts Ministru kabineta noteikumos Nr. 46 un ir nepieciešams Kadastra datu un Arhīva dokumentu izsniegšanas pakalpojumu sniegšanai.  Norāde uz prasībām, kas noteiktas normatīvajos aktos informācijas atklātības jomā, ietver atsauci uz Informācijas atklātības likuma 11. panta trešo daļu, atbilstoši kurai informācijas pieprasījumā norādāms vārds, uzvārds vai nosaukums (firma), adrese, kur nosūtāma informācija, un informācijas pieprasījums formulējams iespējami precīzi, un ceturto daļu, atbilstoši kurai, pieprasot ierobežotas pieejamības informāciju, informācijas pieprasījumā persona pamato savu pieprasījumu un norāda mērķi, kādam tā tiks izmantota. Savukārt, Informācijas atklātības likuma 11.1 panta otrā daļa nosaka, ka pieprasījumā norādāms, ka informāciju pieprasa atkalizmantošanas nolūkā, un norāda preci vai pakalpojumu, kā izveidei nepieciešama pieprasītā informācija, ja persona pieprasa informāciju tās atkalizmantošanai.  Savukārt, norāde uz prasībām, kas noteiktas normatīvajos aktos ģeotelpiskās informācijas jomā, ietver atsauci uz Ministru kabineta 2011. gada 30. augusta noteikumu Nr. 673 "Ģeotelpisko datu kopas izmantošanas noteikumu obligātais saturs un izmantošanas atļaujas saņemšanas kārtība" 24. punktu un 1. pielikumu, atbilstoši kuram informācijas pieprasījumā norādāma informācija par informācijas pieprasītāju (publiskai personai – nosaukums, juridiskā adrese un pārstāvošās amatpersonas amats, vārds, uzvārds un pārstāvniecības tiesību pamats; juridiskai personai – nosaukums, reģistrācijas numurs, juridiskā adrese, pārstāvošās amatpersonas amats, vārds, uzvārds un pārstāvniecības tiesību pamats; fiziskai personai – vārds, uzvārds, personas kods un deklarētā adrese), informācijas pieprasītāja bankas rekvizīti (nosaukums, kods, konta numurs), kontaktinformācija pieprasījuma apstrādei, precizēšanai, licences vai licences līguma noslēgšanai un izpildei (vārds, uzvārds, amats, tālrunis vai mobilais tālrunis, e-pasta adrese, fakss), informācijas apmaiņas veids ar izmantošanas pieprasījuma iesniedzēju, informācijas pieprasītājam nepieciešamās ģeotelpiskās datu kopas nosaukums un apraksts, kā arī ģeotelpisko datu kopas izmantošanas mērķis un veids, informācija par rēķina saņemšanas veidu;  5.3. Ministru kabineta noteikumi Nr. 46 šobrīd paredz, ka ierobežotas pieejamības informāciju saturošus Arhīva dokumentus vai Kadastra datus, izmantojot elektroniskos datu izsniegšanas kanālus, var izsniegt, izmantojot elektronisko pastu, tikai tad, ja par to ir rakstveida vienošanās.  Elektroniskā veidā sagatavotas informācijas, kas satur fizisko personu datus, izsniegšanā jāievēro Fizisko personu datu aizsardzības likuma un Ministru kabineta 2001. gada 30. janvāra noteikumu Nr. 40 "Personas datu aizsardzības obligātās tehniskās un organizatoriskās prasības" prasības. Atbilstoši minētajiem normatīvajiem aktiem personas datu pārzinim ir jānodrošina, ka personas datus saņem tikai tā persona, kurai ir tiesības saņemt personas datus. Šis pienākums pildāms ar fiziskiem un loģiskiem aizsardzības līdzekļiem, nodrošinot aizsardzību pret fiziskās iedarbības radītu personas datu apdraudējumu, un aizsardzību, kuru realizē ar programmatūras līdzekļiem, parolēm, šifrēšanu, kriptēšanu un citiem loģiskās aizsardzības līdzekļiem.  Līdz šim elektroniskajā vidē minēto prasību varēja realizēt, elektroniskajā pastā izsniedzot Kadastra datus un Arhīva dokumentus, tos aizsargājot ar paroli, jo programmatūras līdzekļi, šifrēšana un kriptēšana ir iespējama tikai, nodrošinot informācijas apriti ar speciāliem datu izsniegšanas risinājumiem (informācijas aprite, izmantojot speciāli šim mērķim izveidotas informācijas un komunikācijas tehnoloģijas, piemēram, tīmekļa pakalpes, datņu transportēšanas serveri, tiešsaistes pieslēgums datu bāzei). Programmatūras līdzekļu, šifrēšanas un kriptēšanas izmantošana informācijas saņemšanai ir nesamērīgas un resursietilpīgas prasības attiecībā uz privātpersonām. Ievērojot minēto, ERAF projekta ietvaros portālā "kadastrs.lv" tika izveidota īpaša vietne, kas nodrošina informācijas apriti drošā un šifrētā veidā atbilstoši minētajām prasībām. Ar 2018. gada 1. martu stāsies spēkā arī Oficiālās elektroniskās adreses likums, kura mērķis ir nodrošināt drošu, efektīvu un kvalitatīvu elektronisko saziņu un elektronisko dokumentu apriti starp valsts iestādēm un privātpersonām.  Ņemot vērā minēto, projekts paredz noteikt, ka elektroniskā veidā sagatavotus Kadastra datus un Arhīva dokumentus personai izsniegs portālā "kadastrs.lv" un vienlaikus arī personas oficiālajā elektroniskajā adresē, ja elektroniskos Kadastra datus vai Arhīva dokumentus persona nesaņem ar speciāliem datu izsniegšanas risinājumiem. Tā kā oficiālā elektroniskā adrese nav obligāta privātpersonām, Kadastra datu un Arhīva dokumentu pieejamība portālā "kadastrs.lv" sniegs iespēju Kadastra datus un Arhīva dokumentus saņemt elektroniskā vidē arī tām personām, kuras nav izveidojušas oficiālo elektronisko adresi.  Šāds regulējums ietverts, lai nodrošinātu Kadastra datu un Arhīva dokumentu apriti drošā un šifrētā veidā, ko nodrošina minētie kanāli, un ir saskaņā ar Oficiālās elektroniskās adreses likuma 12. panta otro daļu, kas nosaka, ka valsts iestāde var elektroniski sazināties un nosūtīt elektronisko dokumentu, izmantojot atbilstošu valsts informācijas sistēmu, vienlaicīgi nodrošinot attiecīgās saziņas un dokumenta pieejamību oficiālās elektroniskās adreses kontā;  5.4. projekts paredz aktualizēt Ministru kabineta noteikumu Nr. 46 regulējumu par Kadastra datu pieprasīšanas un izsniegšanas kārtību teritorijas attīstības plānošanas dokumentu izstrādei, atbilstoši kurai Kadastra datus jebkura teritorijas attīstības plānošanas dokumenta izstrādei pieprasa un saņem Valsts zemes dienestā.  Ar 2016. gada septembri Kadastra dati teritorijas attīstības plānošanas vajadzībām, ja ierosinātājs ir pašvaldība, tiek nodrošināti datu apmaiņas ietvaros ar Teritorijas attīstības plānošanas informācijas sistēmu, pamatojoties uz Valsts reģionālās attīstības aģentūras, Vides aizsardzības un reģionālās attīstības ministrijas un Valsts zemes dienesta noslēgtu starpresoru vienošanos, kurā noregulēti Kadastra datu izmantošanas noteikumi. Tā kā starpresoru vienošanās nav saistoša citām personām, Kadastra datu pieejamības nosacījumi, publicējot teritorijas attīstības plānošanas dokumentus, nosakāmi projektā, kas atbilst Teritorijas attīstības plānošanas likuma 6. panta ceturtajai daļai.  Projektā tiks noteikta tikai kārtība Kadastra datu pieprasīšanai un izsniegšanai lokālplānojuma un detālplānojuma izstrādāšanai gadījumos, kad lokālplānojumu vai detālplānojuma ierosinātājs nav vietējā pašvaldība. Šādos gadījumos atbilstoši Teritorijas attīstības plānošanas likuma 13. panta trešajai daļai un 14. panta otrajai daļai dokumenta izstrādi finansē tā ierosinātājs. Taču Teritorijas attīstības plānošanas informācijas sistēmas tehniskā realizācija nepieļauj maksas pakalpojumu sniegšanu. Līdz ar to Kadastra datus minētās personas lokālplānojuma vai detālplānojuma izstrādei pieprasīs Valsts zemes dienestā, nevis Teritorijas attīstības plānošanas informācijas sistēmā;  5.5. projektā precizēta Kadastra datu un Arhīva dokumentu izsniegšanas kārtība valsts pārvaldes funkciju un uzdevumu veikšanai (datu apmaiņa), nosakot, ka datu apmaiņa starp iestādēm tiek organizēta, izmantojot jaunus, Valsts zemes dienesta sagatavotus speciālos, standarta datu apmaiņas risinājumus (piemēram, tīmekļa pakalpe, kas nodrošina kadastra apzīmējumu koordinātu iegūšanu \*.xml formātā, WMS un WFS tīmekļa pakalpes, kas nodrošina Kadastra telpisko datu iegūšanu, kā arī tīmekļa pakalpe Arhīva dokumentu apritei ar valsts un pašvaldību iestādēm).  Tā kā atsevišķām iestādēm nebija iespējas saņemt Kadastra datus, izmantojot speciālus datu apmaiņas risinājumus, Ministru kabineta noteikumos Nr. 46 bija paredzēta šo iestāžu iespēja Kadastra datus bez maksas pārlūkot portālā "kadastrs.lv" līdz brīdim, kamēr tās spēs nodrošināt Kadastra datu saņemšanu, izmantojot datu apmaiņas risinājumus. Lai šādām iestādēm nodrošinātu piekļuvi Kadastra datiem, Valsts zemes dienests Eiropas Reģionālā attīstības fonda projekta "Publiskās pārvaldes dokumentu pārvaldības sistēmu integrācijas sistēmu integrācijas vides izveide" (Vienošanās Nr.3DP/3.2.2.1.1/09/IPIA/IUMEPLS/007) ietvaros izstrādājis valsts informācijas sistēmu savietotājā izvietotu elektronisko pakalpojumu, kas nodrošina Kadastra datu par Latvijas Republikas teritoriju izsniegšanu \*.pdf formātā. Līdz ar to projektā nav iekļauta norma par Kadastra datu pārlūkošanu portālā "kadastrs.lv".  Projekts paredz, ka līdz šim Valsts zemes dienesta izstrādātie, iestādēm individuāli pielāgotie datu apmaiņas risinājumi paliek spēkā līdz brīdim, kad tiek noslēgta jauna starpresoru vienošanās vai sadarbības līgums par datu apmaiņu, izmantojot standartizētos datu apmaiņas risinājumus. Līdz ar to projekta regulējums neietekmēs esošo datu apmaiņu.  6. Normatīvisma mazināšanas nolūkos projekts paredz Valsts zemes dienesta vadītāja tiesības noteikt:  1) aktuālo teksta Kadastra datu grupās (informācijas blokos) iekļautos Kadastra datus. Arī šobrīd Ministru kabineta noteikumos Nr. 46 ir noteikti informācijas bloki, bet to saturu (iekļautos datus) nosaka Valsts zemes dienesta vadītājs;  2) elektroniskā veidā sagatavoto teksta Kadastra datu un Arhīva dokumentu izmantošanas noteikumus, kas ietverami atļaujā;  3) Kadastra datu apjomu, kādu personai, ievērojot projektā noteiktos nosacījumus, ir tiesības publiskot, publicēt vai citādi izplatīt, nesaņemot Valsts zemes dienesta atļauju, kurā ietverti Kadastra datu izmantošanas noteikumi;  4) standartkopu sastāvu Kadastra datiem par pirkuma darījumiem (Kadastra dati par darījumiem noteiktās Latvijas Republikas teritoriālajās vienībās);  5) zemes un būvju pārskatā iekļaujamo informāciju. Šobrīd Ministru kabineta noteikumos Nr. 46 ietverts pārāk detalizēts (tiesību normām neraksturīgs) regulējums par zemes un būvju pārskatos iekļaujamo informāciju. Ņemot vērā, ka minētajos pārskatos Valsts zemes dienests ietver detalizētāku informāciju, kā arī to, ka normatīvo aktu izmaiņu rezultātā Kadastra informācijas sistēma tiek papildināta ar jauniem zemes vienību vai būvi raksturojošajiem Kadastra datiem (piemēram, saistībā ar apbūves tiesīgo un jūras piekrastes joslu reģistrāciju Kadastra informācijas sistēmā), normatīvisma mazināšanas nolūkos projektā zemes un būvju pārskatos iekļaujamā informācija ir vispārināta, nosakot tiesības Valsts zemes dienesta vadītājam noteikt detalizētu pārskata saturu;  6) saturu tipveida informācijai no aktuālajiem Kadastra datiem;  7) apliecinājuma par kadastra objekta reģistrāciju vai Kadastra datu aktualizāciju Kadastra informācijas sistēmā saturu.  7. Paredz vairākus tehniskus precizējumus, piemēram, novēršot tiesību normu dublēšanos ar augstāka juridiskā spēka normām, precizējot atsevišķus nosacījumus standartizētas formas Kadastra datu pieprasīšanai vai saņemšanai atbilstoši veiktajai pakalpojumu elektronizācijai. |
| 3. | Projekta izstrādē iesaistītās institūcijas | | Tieslietu ministrija (Valsts zemes dienests). |
| 4. | Cita informācija | | Nav. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupas apjoms precīzi nav nosakāms, jo projekts ietekmē vai varētu ietekmēt visas publiskās personas un privātpersonas, kuras vēlas vai kurām atbilstoši normatīvajiem aktiem nepieciešams pieprasīt un saņemt Kadastra datus vai Arhīva dokumentus. | |
| 2. | Tiesiskā regulējuma ietekme uz tautsaimniecību un administratīvo slogu | Tā kā projekts paredz noteikt sabiedrības mērķgrupu iespējas elektroniskā veidā pieprasīt un saņemt Kadastra datus un Arhīva dokumentus, projekts mazinās administratīvo slogu un veicinās uzņēmējdarbības vides attīstību, vienlaikus nodrošinot šīs anotācijas I sadaļas 1. punktā minēto valsts rīcības virzienu un mērķu, kā arī normatīvajos aktos iekļauto principu īstenošanu Kadastra datu un Arhīva dokumentu pieejamības nodrošināšanā. Tāpat Kadastra datu un Arhīva dokumentu elektroniska pieejamība atbrīvos Kadastra datu un Arhīva dokumentu saņēmējus no birokrātiskiem šķēršļiem un formalitātēm.  Kadastra datu un Arhīva dokumentu ērtāka un ātrāka pieejamība elektroniskajā vidē veicinās valsts ekonomisko un sociālo attīstību, jo radīs priekšnoteikumus publiskā sektora informācijas plašākai izmantošanai, tajā skaitā atkalizmantošanai jaunu informācijas pakalpojumu un preču radīšanai.  Informācijas pakalpojumu elektronizācija veicina pašapkalpošanās risinājumu attīstību un ilgtermiņā nodrošina Valsts zemes dienestam iespēju samazināt ar pakalpojumu piegādi saistītos resursus, ļaujot tos novirzīt pamatfunkciju pilnveidei. | |
| 3. | Administratīvo izmaksu monetārs novērtējums | Ņemot vērā to, ka klienti varēs pasūtīt un saņemt Kadastra datus un Arhīva dokumentus elektroniski un nebūs jādodas uz Valsts zemes dienestu klātienē, klientiem administratīvās izmaksas samazināsies par 103 730 *euro* gadā.  Pieņēmumi:  Vidējie ceļa izdevumi Rīgā (pārvietojas ar sabiedrisko transportu vai automašīnu un izmanto stāvvietu) – 5 *euro*.  Vidējie ceļa izdevumi reģionos (pārvietojas ar sabiedrisko transportu vai automašīnu un izmanto stāvvietu) – 6 *euro*.  Vidēji 45 % no visiem pasūtījumiem tiek pasūtīti Rīgā, bet pārējos reģionos 55 % no visiem pasūtījumiem.  Vidējā vienas stundas darba likme Latvijā 2016. gadā – 5,08 *euro*.  Patērētais laiks ceļā, pārvietošanās laiks – 2 h;  Patērētais laiks Valsts zemes dienesta klientu apkalpošanas centrā, pieprasot un saņemot Kadastra datus vai Arhīva dokumentus – 45 min = 0,75 h.  Pasūtījumu skaits gadā Kadastra datiem – 7104 pasūtījumi.  Pasūtījumu skaits gadā Arhīva dokumentiem – 10 608 pasūtījumi.   |  |  |  |  |  |  | | --- | --- | --- | --- | --- | --- | | Pasūtījumu skaits gadā | Prognozētais elektroniski pasūtīto pasūtījumu skaits gadā | Transporta izmaksas *euro* | Patērētā laika vidējās izmaksas *euro* | Vidējās viena pieprasījuma administratīvās izmaksas *euro* | Kopējās ietaupītās administratīvās izmaksas *euro* | | 17 712 | 5314 | 29 493 | 74 237 | 19,52 | **103 730** |   Elektroniski tiks pasūtīti un saņemti 30 % no pasūtījumiem.  Transporta izmaksu aprēķins = (5 *euro* x 45 % x 5314 pasūtījumi) + (6 *euro* x 55 % x 5314 pasūtījumi).  Patērētā laika vidējās izmaksas = (2 h x 5314 pasūtījumi x 5,08 *euro*) + (0,75 h x 5314 pasūtījumi x 5,08 *euro*). | |
| 4. | Cita informācija | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Informācija par projektu un sabiedrības līdzdalības aktivitātēm tiks ievietota Valsts zemes dienesta, Tieslietu ministrijas un Valsts kancelejas tīmekļvietnēs. |
| 2. | Sabiedrības līdzdalība projekta izstrādē | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1 apakšpunktam jebkurš sabiedrības pārstāvis varēs līdzdarboties projekta izstrādē, rakstiski sniedzot viedokli (iebildumus un priekšlikumus) par projektu. |
| 3. | Sabiedrības līdzdalības rezultāti | Sabiedrības pārstāvju rakstiski sniegtie viedokļi tiks izvērtēti projekta izstrādē. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts zemes dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Valsts pārvaldes vai pašvaldību institucionālā sistēma netiek mainīta. Jaunas iestādes vai jaunas struktūrvienības netiek veidotas, nav paredzēts likvidēt esošās institūcijas, nav paredzēts reorganizēt esošās institūcijas. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iesniedzējs:

Tieslietu ministrijas

valsts sekretārs Raivis Kronbergs

Tralmaks 67038604

kristaps.tralmaks@vzd.gov.lv